EUSKAL UNIBERTSITATE A 

HAUSNARKETA ETA EZTABAIDARAKO AGIRIA 



ZER 



> Bereiz ditzagun bi kontzeptu ezer definitzen hasi aurretik. Unibertsitate terminoak bi 
adiera baditu, gutxienez. Bata generikoa da, eta sistema oso bat adierazten du: 
Finlandiako Unibertsitatea diogunean ez gara ari Finlandiako unibertsitate konkretu 
batetaz, baizik hango unibertsitate guztien antolamenduaz. Bestea, berriz, esanahi 
zehatzagokoa da: UPNA unibertsitate zehatz bat da, ez sistema oso bat. 

> Euskal Unibertsitatea aipatzen denean, bi adierak erabiltzen dira, eta horrek 
nahasketa eragiten du. Beraz, komeni da erabilera adostea hasira-hasieratik. Agiri 
honetan, Euskal Unibertsitatea unibertsitate konkretu bat da, egiteke dagoen 
unibersitatea, proiektu bat, etorkizuneko egitasmo bat. 

> Izan ere, euskaldunok honako bi problema edo eztabaida hauek ebatzi behar 
ditugu unibertsitateari dagokionean: 

1. Zer nolako ezaugarriak izan behar ditu Euskal Herriko unibertsitate esparruak 
eta, zentzu honetan, zeintzuk dira egun euskal lurraldean dauden unibertsitate 
konkretuek zein etorkizunean sor daitezkeen horiek (eta, bereziki, diru publikoz 
finantziatutakoek) jarraitu behar dituzten irizpideak? Nola eman urratsak euskal 
unibertsitate esparru edo sistema horretarantz? Nola eman urratsak 
unibertsitate konkretu horiek geure herriak dituen beharretara egokitu daitezen? 

2. Beste aide batetik, zer nolako ezaugarriak izan behar ditu Euskal 
Unibertsitateak proiektu konkretu gisa? Nola eman urratsak etorkizuneko 
egitasmo horren eraikuntza bidean? 

> Karlos Santamaria euskal unibertsitatearen aldeko pentsalari ezagunak argi eta 
garbi bereizten zituen bi maila horiek, honako hau idazterakoan: "Bi eginkizun 
diferente dago uste dudanez, gure Unibertsitatearen alorrean. Batari Euskal 
Unibertsitatea dei lekioke; besteari, berriz, Euskal Herriko Unibertsitate izena 
emango nioke nik, bion arteko desberdintasuna ongi azaltzeko (...) Euskal 
Herrian dauden eta egongo diren unibertsitate eta sasi-unibertsitate multzoari 
Euskal Herriko Unibertsitatea izena emango diogu. Aldiz, uste honek Utopia 
itxura badu ere, nire terminologiaz Euskal Unibertsitatea euskalkultura eta 
hizkuntzaren "alma mater" izan beharko litzatekeen euskarazko unibertsitatea 
da". 

> Askotan bi eztabaida mailak nahastu egin dira eta, areago, bateraezinak diren 
bi ikuspegi bailiran aurkeztu dira. Era honetan, batzuk uko egin diote Euskal 
Unibertsitatearen gainean eztabaidatzeari, gakoa "egun esistitzen diren 
unibertsitateak nola hobetu" dela iritzita. Beste batzuk, ordea, egungo 
unibertsitateetan urratsak eman daitezkeenik ukatu egin dute, unibertsitate 

horien kudeaketa beste batzuen eskuetan "abandonatuz". Gure ustez, bi 
eztabaida mailak ezin dira nahastu, ez eta kontrajarri. Aurreiritziak alboratu 
behar ditugu, eta ahalik eta eremu gehienetan gure herriak goi irakaskuntzan 
eta ikerkuntzan dituen beharrak asetzeko urratsak eman. 

> Agiri honetan, bigarren eztabaidari helduko diogu, beti ere lehenengoaren 
garrantzia aitortuta. Izan ere, gaur egungo unibertsitateetan euskararen 
erabilera normalizatzeko egiten den lana zintzoki balioesten dugu, eta 
testuinguru horretan egin litezkeen aurrerapausuak beharrezkotzat jotzen 
ditugu. Baina, edozein kasutan ere, bestelako unibertsitate bat sortzea -Euskal 
Unibertsitatea- premiazkoa da. 



OHARRAK 



ZERGATIK 



> Zergatik da beharrezkoa bestelako unibertsitate bat sortzea? Galdera hau 
erantzuteko unibertsitatearen funtzioen gaineko hausnarketa ekarri behar dugu 
gure artera. 

> Unibertsitate kontzeptua balore unibertsalei loturik aurkezten da askotan. Baina, 
herri baten berezko ezaugarriak lantzeko eta garatzeko ere ezinbestekoa da. 
Zentzu honetan, hainbat eremuetatik planteatzen den unibertsaltasuna vs. 
partikulartasuna asmatutako beste dikotomia bat baino ez da. Euskal 
Unibertsitateak Mundua ekarri behar du Euskal Herria, eta Euskal Herria eraman 
Mundura. 

> Euskal Unibertsitatearen behar dugu, beraz, herri bezala biziraun nahi dugulako, 
berreuskalduntze prozesua bururaino eraman nahi dugulako, geure erreferentzia 
kultural propioak sortu nahi ditugulako, munduaren txoko honetatik 
globalizazioarena ez den bestelako garapen eredua bultzatu nahi dugulako. 

> Eta hori guztia egiteko, ez al dira nahikoak egun Euskal Herrian diren 
unibertsitateak? galdetu dezake norbaitek. Guztiok hausnartu beharreko galdera da 
hori. Izan ere, jadanik badira urte mordoa egun ezagutzen ditugun unibertsitateak 
eratu zirenetik: duela 88 urte Deustukoa, duela 51 Opus Deirena, duela hamarkada 
batzuk Pabeko Unibertsitatea, duela 21 UPV-EHU, duela 16 UPNA-NUP, duela 8 
Mondragon Unibertsitatea. Ez da debora gutxi gero! Eta ez dira gutxi ere, ehunka 
eta ehunka irakaslek, langilek, ikaslek, unibertsitate horietatik egin duten lana 
Euskal Herriaren beharrak kontutan hartuz. Baina, gure ustez, hori ez da nahikoa, 
ezta gutxiago ere, unibertsitate berri bat sortzeko dugun behar gorria aintzat ez 
hartzeko. 

> Euskal Unibertsitatea sortzea beharrezkoa da, gaur egun Euskal Herriak goi 
ikaskuntza eta ikerkuntza arloan dituen beharrak ez daudelako inondik ere asetuak. 
Adibide asko jarri genitzake. Esaterako, nola uler daiteke Euskal Herriaren 
nortasun ezaugarriei buruz egiten diren ikerketa gehienak kanpoko ikerlariek 
egitea? Nola uler daiteke oraindik orain gure herrian Soziolinguistika Instituturik 
edota Liburutegi Nazionalik ez egotea? Nola da posible euskaraz aritzen ziren 
lehenengo ikas-zentru modernoak sortu eta 40 urtetara, euskaraz arituko den 
fakultate edo unibertsitate eskolarik ez esistitzea? 

OHARRAK 



ZERTARAKO 



> Euskararen iraupena ziurtatzeko; goi-mailako hizkuntza funtzioak lortzeko eta 
garatzeko. Euskarak hizkuntza gutxitua izateari utz diezaion, eta Europa eta mundu 
osoko askotariko kultura eta hizkuntzen esparruan Euskal Herriak bere ekarpena 
egiteko. 

> Geure herriak dituen erronkei aurre egin ahal izateko, hala profesional kualifikatuak 
hezituz nola ikerkuntza lerroak abian jarriz. 

Erronka sozialak : Zer nolako migrazio politika jarri beharko genuke martxan 

euskaldunok? Nola eman urratsak sexuen arteko parekidetasunerantz? Nola 

bultzatu demokrazia parte hartzailea Euskal Herrian? 

Erronka ekonomikoak : Nola bultzatu arrantza sektorea? Zer nolako beharrak ditu 

nekazaritzak gure herrian? Nola bultzatu daiteke garapen sozioekonomiko 

autozentratua? 

Erronka kulturalak : Nola sortu "euskal kultura batua"? Zein urrats eman behar 

ditugu berreuskalduntze bidean? 

> Ezagutza, informazioa, formazioa, aurrerapenak eta ikerkuntza ahalik eta herritar 
gehienen eskuetan jartzeko, edozein dela euren jatorri eta egoera sozio- 
ekonomikoa. Euskal herritarren zerbitzura egongo den etengabeko trebakuntza, 
argitalpen politika edota dibulgazioa bultzatzeko. 



OHARRAK 



NOLAKOA 



> Nolakoa behar du izan bestelako unibertsitate hori? Norberak bere kontzepzio 
propioak izango ditu unibertsitatearen, kulturaren, ezagutzaren eta oro har 
bizitzaren gainean. Baina oraingo eztabaida ez datza horretan. Ez gara eztabaida 
abstraktu batean ari, eztabaida teoriko-praktiko batean baizik. Eta beraz, erantzuna 
herri ikuspegiaz eman behar dugu. 

> Guk Karlos Santamariaren ikuspegia hartuko dugu abiaburu. Lehenengo 
ezaugarria, ezbairik gabe, hizkuntzarena da. Bere iharduera guztiak, 
irakaskuntzatik hasi eta zerbitzuetaraino, ikerkuntza ahaztu gabe, euskaraz 
burutuko ditu Euskal Unibertsitateak. Zentzu honetan, euskaldunon (euskal 
hiztunon) unibertsitatea izango da edo, nahi bada, euskararen hizkuntza 
komunitateko unibertsitatea. 

> Bigarren ezaugarria, lurraldetasunarena da. Euskal Unibertsitateak Euskal Herria 
bere osotasunean hartuko du, euskal herritarren artean bereizketarik egin gabe. 
Zentzu honetan, euskaldunon (euskal herritarron) unibertsitatea izango da. 

> Hirugarren ezaugarria, herritartasunarena. Euskal Unibertsitatea herritarra izango 
da, lehenik eta behin, bere helburuari dagokionez, Euskal Herriaren beharrak 
asetzera bideratuta egongo delako. Bigarrenik, bere Ian filosofiari dagokionez, 
barne-antolaketan zein kanpo-harremanetan unibertsitate irekia eta parte hartzailea 
izango delako. Hirugarrenik, gizarteak bere gain izango duen kontrolari 
dagokionez, azken batean gizarteak ez badu sostengatzen, egitasmoa bideragaitza 
delako (eta hori bera da gizarte-kontrolaren bermea). 

> Hiru funtsezko ezaugarri horiekin batera, beste hainbat ezaugarri eta ideia landu 
beharko litzateke: 

-Erakunde sendoa, autonomoa eta demokatikoa. 

-Berritzailea, irekia eta malgua. 

-Irakasleria propioa zein administrazio eta zerbitzuetako langileria propioa duena. 

-Ikasleriari garapen integralerako askotariko aukerak eskaintzen dizkiona. 

OHARRAK 



NOLA 



> Gure ustez, honako irizpide hau funtsezkoa da: Euskal Unibertsitatea herri 
ekimenez sortuko da, edo ez da sortuko, euskal irakaskuntza herri ekimenez sortu 
den bezalaxe. Azken 30 urteen esperientziak eskaintzen digun irakaspena da hori. 
Eta honek ez du esan nahi instituzioei honekiko ardura guztia kentzen diegunik, 
ezta gutxiago ere. Instituzioek badituzte, gutxienez, bi eginkizun. Aide batetik, 
Euskal Unibertsitateari bide emateko beharrezko testuinguru normatiboa finkatzea, 
Euskal Unibertsitatearen figura aitortuz eta babestuz. Beste aide batetik, Euskal 
Unibertsitatea ekonomikoki eta politikoki babestea. Zentzu honetan, instituzioak 
Euskal Unibertsitatearen sorrera eta garapena lagundu edo oztopatu dezakete. 
Baina, edozein kasutan ere, herri ekimenak behar du izan motore. 

> Beraz, ezer baino lehen, herri sektoreen arteko aliantza bat egituratu beharra dago. 
Euskalgintzan, kulturgintzan, hezkuntzan eta, oro har, herrigintzan ah diren 
lagunen eta erakundeen konplizidadea lortu beharra dago. Izan ere, Euskal 
Unibertsitatearen sorrera ez baitagokio unibertsitate esparruan diren lagun eta 
eragileei, bazik eta gizarte osoari. 

> Bestalde, testuinguru normatiboaren azterketa sakona egin behar dugu. Lehenik 
eta behin, Europakoa dugu. Europar agintariek unibertsitate arloan ere 
konbergentzia maila bat ematea erabaki dute, Bologna prozesuaren bidez. Prozesu 
hauek aukera eta arrisku berriak suposatuko ditu Euskal Herria bezalako estaturik 
gabeko nazioentzat. 

Aukerak: 

■ Europar barrutia eratzean euskal lurralde guztiek espazio normatibo 
amankomun bat izango dute, nahiz eta estatuen barrutia ez den desagertuko, 
noski. 

■ Estatuen eremuetatik haratago joango den europar espazioa eratzeak 
zirrikituak sor ditzake. 

Arrisku ak: 

■ Edozein kasutan ere, Europar Batasuna herritarren eta nazioen parte hartzerik 
gabe eraikitzen ah da. Estatuek eta europar burokraziak zuzentzen dute 
prozesua, eta Euskal Herriak ez du zer esanik erabaki gune horietan. 

■ Hala europar eraikuntza prozesua (orokorrean) nola Bologna prozesua 
(zehazki) globalizazioaren eskemaren arabera egiten ah dira. Ekonomiak 
agintzen du gizartearen beharren gainetik. 

> Bigarrenik, bi estatuen testuingurua dugu. Bi estatuek ez diote Euskal Herriari 
eskuduntzarik aitortzen unibertsitatearen alorrean. Aitzitik, unibertsitatea botere 
zentraletik bereziki kontrolatuta dauden eremu estrategikoen artean dago. Besteak 
beste, estatuek zuzenean kudeatzen dituzten arloak dira honako hauek: irakasle 
funtzionahoen araudia; ikerkuntza politika; titulazioen homologazioa... Testuinguru 
normatibo hau, hala ere, aldatzen ah da espainiar estatuaren kasuan, LOU izeneko 
legearen garapenarekin. Lege honek espainiar barruti bateratua indartzeko eta 
Europako eskakizunetara egokitzeko helburuak dauzka. 

> Hirugarrenik, Euskal Herrian dauden administrazio autonomikoek sortutako arauak 
aipatuko ditugu. Nafarroako instituzioen utzikeria, zentzu honetan, nabarmena da, 
ez baitago unibertsitate legislazio propiorik. EAEkoen kasuan, orain arte 98an 
eginiko Unibertsitate Legea dago indarrean, baina LOUa dela eta, lege berria 
finkatu da. Edozein kasutan ere, bietan ala bietan ez dago unibertsitate eremua 
arautzeko eskuduntzarik. Gabezi hau nabarmen geratu zen agerian Iruheko eta 



Gasteizko Legebiltzarretan Euskal Herriko Unibertsitatearen Legea aurrera 
ateratzeko herri-ekimen legegilea aurkeztu zenean. Lehenengoak berari ez 
zegokiola argudiatu zuen, bertan "Euskal Herriaz hitz egiten delako". Bigarrengoak 
horrelako lege bat egiteko eskumenik ez zuela argudiatu zuen, "Espainiako 
Estatuarentzat bermatutako oinarrizko araudiei" eragiten dielako. Ipar Euskal 
Herriaren kasuan, ez dago inolako eskuduntzarik unibertsitate alorrean. 

> Ikus daitekenez, testuinguru normatiboa ez da xamurra Euskal Unibertsitatearen 
garapenerako. Guk unibertsitate ofizial bat nahi baitugu, aitortua eta homologarria. 
Eta zailtasun objektibo horiek aipatzen dituzte hainbatek Euskal Unibertsitate ofizial 
hori bideragarria ez dela argudiatzeko. Guk diogu: eta Euskal Unibertsitatearen 
titulazio bati Flandriako unibertsitateak edo Idahokoak emango balio aitortza? Edo: 
eta titulazio horri Euskal Herriak emango balio aitortza? Kontua, beraz, ez da a 
priori egitasmoaren bideragarritasuna baieztatu edo ukatzea, baizik eta mota 
honetako galderak egin eta erantzunak bilatzea. Prest al gaude horretarako? 

> Testuinguru normatiboarekin batera, auzi ekonomikoa da buruhauste gehien 
sortzen ohi duena. Izan ere, unibertsitate bat eraikitzea ez baita ahuntzaren 
gauerdiko eztula. Euskal Herrian direnetatik lau (UPNA-NUP, UPV-EHU, Pabekoa 
eta UNED) diru publikoz finantziatzen dira, beste bik elkarte erlijioso boteretsuen 
babesa daukate (Jesuitak eta Opus Dei) eta azkenekoak Euskal Herriko ekonomi 
talde indartsuenak sustatzen du (MCC). Arrain handiak guztiak, ezbairik gabe. 
Euskal Unibertsitatea arrain txikia izango da, ezingo da besteekin alderatu. Baina 
hala izanagatik ere, kualitatiboki izugarrizko eragina izango du. 

> Hala ere, arrain txikia izanda ere, elikatzeko beharra izango du. Eta unibertsitate 
esparruan edozer egitea oso garesti ateratzen da. Beraz, finantziabideak bilatu 
beharko ditu. Egun hiru bide aurreikusi ohi dira. Lehenengoa, ikasle berauen diru 
ekarpena. Bigarrena, erakunde publikoen diru laguntza. Hirugarrena, elkarte edo 
enpresa pribatuen ekarpenak. Hirurak aintzat hartu beharko ditugu nahita nahiez, 
baina, horiekin batera, badugu laugarrengo bat: herri sektoreen sostengua. Herri 
honetan egitasmo asko martxan jarri dira herritarren ekarpen ekonomikoarekin, eta 
Euskal Unibertsitateak ere horren izango du horren premia. 

OHARRAK 



euskal herriak euskal unibertsitatea 

euskal herriak bere eskola 



